b'\n_START_ARTICLE_\nDen f\xc3\xb8rste krigen i Kongo\n_START_SECTION_\nBakgrunn\n_START_PARAGRAPH_\nMobutu hadde styrt Za\xc3\xafre siden 1965._NEWLINE_P\xc3\xa5 1990-tallet feide en demokratiseringsb\xc3\xb8lge over Afrika. Det ble et betydelig press p\xc3\xa5 Mobutu for demokratiske reformer, b\xc3\xa5de internt i Za\xc3\xafre og fra utsiden, og Mobutu lovte reformer. Han avsluttet offisielt ettpartisystemet som hadde eksistert siden 1967, men viste seg til slutt uvillig til \xc3\xa5 implementere en bredere reform, noe som isolerte ham politisk, b\xc3\xa5de hjemme og i utlandet._NEWLINE_Det hadde lenge v\xc3\xa6rt betydelig internasjonal motstand mot Mobutus styre. Opposisjonen inkluderte folk p\xc3\xa5 venstresiden som st\xc3\xb8ttet Patrice Lumumba i tillegg til etniske og regionale minoriteter som var motstandere av Kinshasa-regionens dominans av landets politikk. Kabila, som var etnisk katangeser, hadde kjempet mot Mobutustyret i flere ti\xc3\xa5r._NEWLINE_I det som ble kjent som flyktningkrisen ved de store sj\xc3\xb8ene, flyktet to millioner hutuer fra Rwanda i frykt for folkemord og represalier, etter at Rwandas patriotiske front gikk inn i Rwanda fra Uganda for \xc3\xa5 stoppe folkemordet og tok over makten i Rwanda i juli 1994. Blant flyktningene var det medlemmer av den s\xc3\xa5kalte interahamwe, militante grupper med forbindelser til politiske partier som deltok i folkemordet i Rwanda tidligere dette \xc3\xa5ret. Flyktningleirer ble etablert i den \xc3\xb8stlige delen av Za\xc3\xafre for \xc3\xa5 huse flyktningene, men det ble rapportert at flyktningleirene ble brukt som baser for hutu-militsene, for angrep p\xc3\xa5 b\xc3\xa5de tutsier og Banyamulenge, tutiser fra Za\xc3\xafre. Mobutu, som var i ferd med \xc3\xa5 miste kontrollen over landet, st\xc3\xb8ttet hutuekstremistene og gjorde ingenting for \xc3\xa5 stoppe volden.\n_START_SECTION_\nKrigen\n_START_PARAGRAPH_\nDa viseguvern\xc3\xb8ren av S\xc3\xb8r-Kivu-provinsen i november 1996, utstedte en ordre om at alle banyamulenger m\xc3\xa5tte forlate Za\xc3\xafre eller bli straffet med d\xc3\xb8dsstraff, br\xc3\xb8t det ut oppr\xc3\xb8r. Anti-Mobutustyrkene forente seg i Alliansen av demokratiske styrker for frigj\xc3\xb8ring av Kongo (AFDL). AFDL fikk st\xc3\xb8tte fra lederne av landene rundt de store sj\xc3\xb8ene, s\xc3\xa6rlig fra Paul Kagame i Rwanda og Yoweri Museveni i Uganda. P\xc3\xa5 grunn av manglende milit\xc3\xa6r assistanse slo flere deler av den za\xc3\xafrske h\xc3\xa6ren seg sammen med Kabila p\xc3\xa5 marsjen fra \xc3\xb8st-Za\xc3\xafre mot Kinshasa.  _NEWLINE_Med aktiv st\xc3\xb8tte fra Rwanda, Uganda og Angola, rykket Kabilas styrker nedover Kongoelven, der de bare m\xc3\xb8tte lett motstand fra et regime i oppl\xc3\xb8sning. Mesteparten av Kabilas styrker bestod av tutsier, og mange var veteraner fra konfliktene i regionen rundt de store sj\xc3\xb8ene. Kabila hadde troverdighet siden han lenge hadde v\xc3\xa6rt en motstander av Mobutu, og siden han var en etterf\xc3\xb8lger av Patrice Lumumba, den f\xc3\xb8rste statsministeren i det uavhengige Kongo, som ble avsatt og myrdet av en kombinasjon av interne og utenlandske krefter, for s\xc3\xa5 \xc3\xa5 bli erstattet av Mobutu, som da var offiser. Kabila hadde erkl\xc3\xa6rt seg som marxist og en beundrer av Mao Zedong. Han hadde organisert en v\xc3\xa6pnet konflikt i det \xc3\xb8stlige Za\xc3\xafre for nesten 20 \xc3\xa5r, selv om han, if\xc3\xb8lge Che Guevara, var en uinspirerende og d\xc3\xa5rlig leder._NEWLINE_Kabilas h\xc3\xa6r startet en langsom bevegelse vestover i desember 1996, da den store flyktningkrisen n\xc3\xa6rmet seg slutten. De tok kontroll over grensebyer og gruver. Det kom rapporter om massakrer og brutal framferd fra oppr\xc3\xb8rsh\xc3\xa6ren, og en menneskerettighetsunders\xc3\xb8kelse utf\xc3\xb8rt av FN, publiserte vitneutsagn som hevdet at AFDL deltok i massakrer, og at s\xc3\xa5 mange som 60\xc2\xa0000 sivile var blitt drept av den fremrykkende h\xc3\xa6ren. Dette ble p\xc3\xa5 det sterkeste avvist av AFDL. Roberto Garreton sa at under hans unders\xc3\xb8kelse i Goma, kom det frem p\xc3\xa5stander om forsvinninger, tortur og drap. Han siterte  Moese Nyarugabo, en av Mobutus menn, som skal ha sagt at drap og forsvinninger m\xc3\xa5 forventes i krigstid._NEWLINE_I mars 1997 startet Kabilas styrker en offensiv, og forlangte at myndighetene overgav seg. Oppr\xc3\xb8rerne tok Kasenga 27. mars. Rapportene om dette ble avvist av myndighetene, som startet en lang kampanje der forsvarsdepartementet kom med feilinformasjon om hva som virkelig skjedde i krigen._NEWLINE_I slutten av mars ble det foresl\xc3\xa5tt \xc3\xa5 ha samtaler mellom partene. Etienne Tshisekedi, som lenge hadde v\xc3\xa6rt motstander av Mobutu, ble statsminister 2. april. P\xc3\xa5 dette tidspunktet hadde Kabila kontroll over omtrent 25\xc2\xa0% av landet. Kabila avviste den nye koalisjonsregjeringen og advarte Tshisekedi, at han ikke ville f\xc3\xa5 noen del i en ny AFDL-regjering, dersom han godtok denne posten._NEWLINE_Gjennom hele april rykket AFDL stadig nedover elven, og i mai hadde de n\xc3\xa5dd utkanten av Kinshasa. Den 16. mai, etter at fredssamtale br\xc3\xb8t sammen og Mobutu r\xc3\xb8mte landet, gjorde den flernasjonale h\xc3\xa6ren, ledet av Kabila, fors\xc3\xb8k p\xc3\xa5 \xc3\xa5 erobre Lubumbashi flyplass. Mobutu d\xc3\xb8de 7. september i Marokko, og samme dag utnevnte Kabila seg til president. Det f\xc3\xb8rste han gjorde var \xc3\xa5 bruke vold og makt for \xc3\xa5 bringe orden til landet, deretter tok han til p\xc3\xa5 et fors\xc3\xb8k p\xc3\xa5 \xc3\xa5 reorganisere nasjonen._NEWLINE_Men da Kabila kom til makten endret situasjonen seg dramatisk. Han ble snart mistenkt for korrupsjon og et autorit\xc3\xa6rt styre som kunne sammenlignes med Mobutus. Mange demokratigrupper tok avstand fra ham, og han startet da en storstilt sentraliseringskampanje som f\xc3\xb8rte til fornyet konflikt med minoritetsgrupper i \xc3\xb8st, som \xc3\xb8nsket selvstyre. Kabila snudde seg s\xc3\xa5 mot sine tidligere allierte fra Rwanda, da de ikke viste noen tegn til \xc3\xa5 trekke seg tilbake fra Kongo. Han anklagde dem og deres allierte for \xc3\xa5 fors\xc3\xb8ke \xc3\xa5 erobre regionens mineralressurser. Samtidig f\xc3\xb8rte avhengigheten hans av politisk og milit\xc3\xa6r st\xc3\xb8tte fra den rwandiske regjeringen, til beskyldninger om at han bare var en rwandisk marionett._NEWLINE_I august 1998 kastet Kabila alle etniske tutsier ut av regjeringen, og beordret alle rwandiske og ugandiske tjenestemenn til \xc3\xa5 forlate landet. B\xc3\xa5de Rwanda og Uganda snudde seg da mot sin tidligere allierte, og sendte tropper for \xc3\xa5 st\xc3\xb8tte oppr\xc3\xb8rere som ville kaste Kabila. Slik startet  den andre krigen i Kongo.'